Input: अदितिष्ट्वा देवी विश्वदेव्यावती पृथिव्याः सधस्थेऽअङ्गिरस्वत् खनत्ववट देवानां त्वा पत्नीर्देवीर्विश्वदेव्यावतीः पृथिव्याः सधस्थेऽअङ्गिरस्वद् दधतूखे धिषणास्त्वा देवीर्विश्वदेव्यावतीः पृथिव्याः सधस्थेऽअङ्गिरस्वदभीन्धतामुखे वरूत्रीष्ट्वा देवीर्विश्वदेव्यावतीः पृथिव्याः सधस्थेऽअङ्गिरस्वच्छ्रपयन्तूखे ग्नास्त्वा देवीर्विश्वदेव्यावतीः पृथिव्याः सधस्थेऽअङ्गिरस्वत् पचन्तूखे जनयस्त्वाऽछिन्नपत्रा देवीर्विश्वदेव्यावतीः पृथिव्याः सधस्थेऽअङ्गिरस्वत् पचन्तूखे॥६१॥

Padapatha: अदितिः।त्वा।देवी।विश्वदेव्यावती।विश्वदेव्यवतीति विश्वदेव्यऽवती।पृथिव्याः।सधस्थ इति सधऽस्थे।अङ्गिरस्वत्।खनतु।अवट।देवानाम्।त्वा।पत्नीः।देवीः।विश्वदेव्यावतीः।विश्वदेव्यवतीरिति विश्वदेव्यऽवतीः।पृथिव्याः।सधस्थ इति सधऽस्थे।अङ्गिरस्वत्।दधतु।उखे।धिषणाः।त्वा।देवीः।विश्वदेव्यावतीः।विश्वदेव्यवतीरिति विश्वदेव्यऽवतीः।पृथिव्याः।सधस्थ इति सधऽस्थे।अङ्गिरस्वत्।अभि।इन्धताम्।उखे।वरूत्रीः।त्वा।देवीः।विश्वदेव्यावतीः।विश्वदेव्यवतीरिति विश्वदेव्यऽवतीः।पृथिव्याः।सधस्थ इति सधऽस्थे।अङ्गिरस्वत्।श्रपयन्तु।उखे।ग्नाः।त्वा।देवीः।विश्वदेव्यावतीः।विश्वदेव्यवतीरिति विश्वदेव्यऽवतीः।पृथिव्याः।सधस्थ इति सधऽस्थे।अङ्गिरस्वत्।पचन्तु।उखे।जनयः।त्वा।अच्छिन्नपत्रा इत्यच्छिन्नऽपत्राः।देवीः।विश्वदेव्यावतीः।विश्वदेव्यवतीरिति विश्वदेव्यऽवतीः।पृथिव्याः।सधस्थ इति सधऽस्थे।अङ्गिरस्वत्।पचन्तु।उखे